Source: https://domov.sme.sk/c/3025209/najvyssi-sud-ma-rozhodnut-o-vrazde-cervanovej.html
Timestamp: 2017-05-29 04:18:56+00:00
Document Index: 1444812

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Najvyšší súd má rozhodnúť o vražde Cervanovej - domov.sme.sk
Zobraziť všetky sekcie Najvyšší súd má rozhodnúť o vražde Cervanovej
Bratislava 29. novembra (ČTK) - Na Najvyššom súde by mal dnes padnúť konečný verdikt v prípade vraždy študentky Ľudmily Cervanovej spred 30 rokov. Najvyšší súd môže potvrdiť tresty, ktoré šiestim mužom ... 29. nov 2006 o 4:07 ČTK
Písmo:A-|A+150 Bratislava 29. novembra (ČTK) - Na Najvyššom súde by mal dnes padnúť konečný verdikt v prípade vraždy študentky Ľudmily Cervanovej spred 30 rokov. Najvyšší súd môže potvrdiť tresty, ktoré šiestim mužom z Nitry vymeral krajský súd pred dvoma rokmi, alebo obžalovaných aj definitívne oslobodiť. Verdikt v najdlhšie sa vlečúcom prípade slovenskej justície mal naposledy padnúť pred dvoma mesiacmi, súd však vtedy odročili pre chorobu predsedu senátu. Dvadsaťročnú študentku medicíny Ľudmilu Cervanovú zavraždili v lete 1976. Pred tým ju vraj uniesli z diskotéky v bratislavskej Mlynskej doline a v jednom byte ju opili a znásilnili. Obžalovaní však trvajú na tom, že proces vtedajší komunistický režim zmanipuloval a stali sa iba náhodnými obeťami snahy vyšetrovateľov prípad uzavrieť. Údajní vrahovia si už niekoľko rokov vo väzení odsedeli. Za skutok boli prvý raz odsúdení v roku 1982, keď dostali tresty od štyroch až 24 rokov väzenia. Po nežnej revolúcii federálny Najvyšší súd zrušil pôvodný rozsudok a tých, ktorí boli ešte vo väzení, prepustili na slobodu. Po čase však bol prípad opäť otvorený. Bratislavský krajský súd znovu rozhodol o ich vine a vymeral im tresty od troch do 13 rokov, voči ktorým sa obžalovaní odvolali. --- Ústavný súd dnes vynesie verdikt v spore Slovenského plynárenského priemyslu (SPP) proti Najvyššiemu súdu, ktorý súvisí s kauzou takzvaných Duckého zmeniek. Ich platnosť SPP neuznáva a vo vlečúcich sa procesoch sa bránil nárokom českých Union banky a Moravia banky na ich preplatenie. Päť sporných zmeniek v pôvodnej hodnote 350 miliónov českých korún (takmer 450 miliónov Sk) vystavil ešte v roku 1998 vtedajší šéf štátneho podniku SPP Ján Ducký. Ten bol však začiatkom nasledujúceho roku zastrelený. Jeho vraždu sa polícii doteraz nepodarilo objasniť. V tomto prípade sa SPP domáha zrušenia rozsudku Najvyššieho súdu, ktorý ani po náleze Ústavného súdu z apríla minulého roku nevylúčil z konania sudkyňu bratislavského krajského súdu Katarínu Stránsku pre námietku zaujatosti. Podľa vlaňajšieho verdiktu Ústavného súdu v prípade tejto sudkyne Najvyšší súd porušil právo SPP na nestranný proces. Dôvodom námietky právneho zástupcu SPP Ernesta Valka voči sudkyni Stránskej bolo, že proti nemu stála v inom spore, v ktorom zastupoval dnes už nebohého šéfa Ústavu pamäti národa Jána Langoša. Ten ju obvinil z prijatia úplatku práve v súvislosti s procesom o platnosť zmeniek SPP, za čo ho sudkyňa zažalovala pre ochranu osobnosti. Ústavný súd pritom už vlani v apríli zrušil uznesenie Najvyššieho súdu, ktorý podľa ústavných sudcov porušil právo SPP na nestranný proces, pretože sa dostatočne nevysporiadal s námietkou zaujatosti voči Stránskej. Prominentného právnika Valka polícia tento mesiac obvinila z vydierania. Súdy však nesúhlasili s jeho umiestením do väzby. Nechajte si posielať ranný prehľad najdôležitejších správ e-mailom